KIRJALLINEN KYSYMYS E-2029/00 esittäjä(t): Reino Paasilinna (PSE) komissiolle. Lasten pyöräilykypärien automaattisesti avautuva lukko.



Virallinen lehti nro 089 E , 20/03/2001 s. 0133 - 0133



KIRJALLINEN KYSYMYS E-2029/00 esittäjä(t): Reino Paasilinna (PSE) komissiolle (21. kesäkuuta 2000) Aihe: Lasten pyöräilykypärien automaattisesti avautuva lukko Viime aikoina on sattunut useita lasten kuolemaan johtaneita onnettomuuksia, joissa kuolinsyy on ollut se, että pyöräilykypärän lukko ei ole lapsen painosta onnettomuuden yhteydessä auennut. Tiedustelen komissiolta, miten EU:ssa myytävien pyöräilykypärien laatua on säädelty Euroopan yhteisön tasolla ja onko mahdollista saada lasten pyöräilykypäriin pakolliseksi vaatimukseksi automaattisesti lapsen painosta aukeava lukko? Erkki Liikasen komission puolesta antama vastaus (27. heinäkuuta 2000) Suomen sosiaali- ja terveysministeriöstä saaduista tiedoista ilmenee, että pyöräilykypärää käyttäneille lapsille sattuneiden kuolemaan johtaneiden onnettomuuksien syynä on ollut kypärän juuttuminen kiinteisiin laitteisiin, kun kypärää on käytetty leikkikentillä. Lasten kuolemansyynä on ollut kuristuminen, jonka on aiheuttanut käyttötarkoituksen vastaisesti käytetyn kypärän kiinnitysjärjestelmä. Leukahihnan tarjoama suoja on tarkoituksenmukainen pyöräilyssä, mutta lasten käytössä leukahihnaan näyttää liittyvän kiinni juuttumisesta aiheutuvan kuristumisen vaara. Pyöräilykypärät kuuluvat uuden lähestymistavan mukaisen henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY(1) soveltamisalaan. Kyseinen direktiivi on ollut velvoittava 1 päivästä heinäkuuta 1995. Direktiivin liitteessä 2 vahvistetaan terveyttä ja turvallisuutta koskevat olennaiset vaatimukset, joita valmistajan on soveltuvin osin ehdottomasti noudatettava. Vaatimusten mukaan kypärä ja leukahihna on suunniteltava ja valmistettava siten, että käyttötarkoituksen mukaisissa ennakoitavissa käyttöolosuhteissa käyttäjän suojaustaso on asianmukainen ja mahdollisimman korkea. Standardin EN 1078 Kypärät pyöräilyyn, rullalautailuun ja rullaluisteluun (Helmets for pedal cyclists and for users of skateboards and roller skates) johdannossa varoitetaan kypärän juuttumiseen liittyvästä lasten kuristumisvaarasta. Kyseisessä standardissa viitataan standardiin EN 1080 Suojakypärät nuorille lapsille (Impact protection helmets for young children), joka koskee alle seitsemänvuotiaille lapsille tarkoitettuja kypäriä. Näitä kypäriä ei ole tarkoitus käyttää leikkikentillä leikittäessä eikä leikkikentän välineitä käytettäessä. Standardeja EN 1078 ja EN 1080, kuten muitakaan yhdenmukaistettuja standardeja, joiden viitetiedot julkaistaan uuden lähestymistavan mukaisen direktiivin mukaisesti, ei ole pakko soveltaa, vaikka ne toimivat viitteenä valmistajille. Lasten pyöräilykypärien oletetaan kuitenkin olevan direktiivin 89/686/ETY vaatimusten mukaisia, kun ne noudattavat mainittuja standardeja. Markkinoiden valvonta on jäsenvaltioiden vastuulla. Jäsenvaltioiden on myös toteutettava asianmukaiset toimet vaatimustenvastaisten tai vaarallisten varusteiden osalta. Jäsenvaltio, joka toteaa, että henkilönsuojain, jossa on EY-merkki ja jota on käytetty suunnitellun tarkoituksen mukaisesti, saattaa vaarantaa henkilöiden turvallisuuden, voi toteuttaa direktiivin 89/686/ETY 7 artiklassa mainitun suojalausekemenettelyn avulla kaikki tarvittavat toimenpiteet poistaakseen kyseisen laitteen markkinoilta ja estääkseen sen vapaan liikkuvuuden. Jäsenvaltion on ilmoitettava komissiolle tällaisesta toimenpiteestä välittömästi ja ilmoitettava päätöksensä perustelut. Tämän menettelyn avulla voidaan myös kyseenalaistaa puutteelliset standardit. Euroopan standardointikomiteaan on otettu yhteyttä sen tutkimiseksi, onko standardeissa EN 1078 ja EN 1080 puutteita ja olisiko niitä muutettava, jotta kuristumisonnettomuuksia voitaisiin estää tehokkaammin, säilyttäen kuitenkin kypärän käyttötarkoituksen mukaiset suojaavat ominaisuudet. (1) EYVL L 399, 30.12.1989.